

**ระเบียบสำนักงานทะเบียนหุ้นส่วนบริษัทกลาง**

**ว่าด้วยการจดทะเบียนห้างหุ้นส่วนและบริษัท**

**ผ่านระบบจดทะเบียนนิติบุคคลทางอิเล็กทรอนิกส์ (e-Registration)**

**พ.ศ. 2564**

**----------------------------------**

 โดยที่เป็นการสมควรมีระเบียบสำนักงานทะเบียนหุ้นส่วนบริษัทกลางว่าด้วยการจดทะเบียน ห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) เพื่อรองรับ การให้บริการรับจดทะเบียนห้างหุ้นส่วนและบริษัทจำกัด ผ่านระบบจดทะเบียนนิติบุคคลทางอิเล็กทรอนิกส์ (e-Registration) อาศัยอำนาจตามความในข้อ ๓ และข้อ ๔ แห่งกฎกระทรวงจัดตั้งสำนักงานทะเบียนหุ้นส่วนบริษัท แต่งตั้งนายทะเบียน และกำหนดหลักเกณฑ์และวิธีการในการจดทะเบียนห้างหุ้นส่วนและบริษัทจำกัด พ.ศ. ๒๕๔๙ ออกตามความในประมวลกฎหมายแพ่งและพาณิชย์ นายทะเบียนกลางจึงออกระเบียบดังต่อไปนี้

 ข้อ ๑ ระเบียบนี้เรียกว่า “ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียน ห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. 2564”

 ข้อ ๒ ระเบียบนี้ให้ใช้บังคับตั้งแต่วันที่ 8 มีนาคม 2564 เป็นต้นไป

 ข้อ 3 ให้ยกเลิก

(1) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. 2560

(2) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 2) พ.ศ. 2560

(3) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 3) พ.ศ. 2561

(4) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 4) พ.ศ. 2562

(5) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 5) พ.ศ. 2563

(6) ระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) (ฉบับที่ 6) พ.ศ. 2563

(7) ประกาศกรมพัฒนาธุรกิจการค้า เรื่อง หลักเกณฑ์และวิธีการขอรับชื่อผู้ใช้และรหัสผ่าน (Username & Password) และวิธีการยืนยันตัวตนของผู้ใช้บริการสำหรับการใช้งานระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. 2560

บรรดาคำสั่ง ประกาศ และระเบียบอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทน

**หมวด ๑**

**บททั่วไป**

**----------------------**

**ส่วนที่ ๑**

**หลักทั่วไป**

**----------------------**

 ข้อ 4ในระเบียบนี้

“ผู้ประกอบการ” หมายความว่า ผู้เริ่มก่อการ กรรมการ ผู้เป็นหุ้นส่วน ผู้ชำระบัญชี ซึ่งมีความประสงค์ขอจดทะเบียนห้างหุ้นส่วนและบริษัทจำกัดผ่านระบบจดทะเบียนนิติบุคคลทางอิเล็กทรอนิกส์ (e-Registration)

“ผู้แทน” หมายความว่า บุคคลซึ่งเป็นผู้กระทำการในฐานะตัวแทนของผู้ประกอบการในการกรอกข้อมูลการขอจดทะเบียน ยื่นคำขอจดทะเบียน ปฏิบัติตามคำสั่งนายทะเบียน ชำระค่าธรรมเนียม และเป็นผู้ที่รับรองว่าการยื่นคำขอจดทะเบียนเป็นไปตามความประสงค์ของผู้ประกอบการ รวมทั้งรับรองการแสดงตัวของผู้ประกอบการที่ลงลายมือชื่อที่ได้ลงทะเบียนและได้รับชื่อผู้ใช้และรหัสผ่าน (Username & Password) ได้แก่

(1) ผู้ทำบัญชี

(2) หัวหน้าสำนักงานบัญชีคุณภาพ

(3) ผู้รับรองลายมือชื่อจดทะเบียนบริษัทมหาชนจำกัด

(4) ผู้บังคับหลักประกัน

(5) ผู้สอบบัญชีรับอนุญาต

(6) ผู้ที่เป็นสามัญสมาชิกและสมาชิกวิสามัญแห่งเนติบัณฑิตยสภา

“ลงลายมือชื่อ” หมายความว่า การสร้างลายมือชื่ออิเล็กทรอนิกส์ (Digital Signature) ตามกฎหมายว่าด้วยธุรกรรมทางอิเล็กทรอนิกส์ โดยวิธีการใช้ชื่อผู้ใช้และรหัสผ่าน (Username & Password) ที่ได้รับตามวิธีที่กำหนดในระเบียบนี้หรือ วิธีการยืนยันตัวตนผ่านระบบจดทะเบียนนิติบุคคลทางอิเล็กทรอนิกส์ (e-Registration)

 ข้อ 5 ระเบียบนี้ให้ใช้บังคับกับการจดทะเบียนห้างหุ้นส่วนและบริษัทจำกัดที่ยื่นคำขอผ่านระบบ จดทะเบียนนิติบุคคลทางอิเล็กทรอนิกส์ (e-Registration)

 ข้อ 6 ในระเบียบนี้ หากไม่ได้กำหนดหลักเกณฑ์เรื่องใดไว้โดยเฉพาะ ให้นำหลักเกณฑ์และวิธีการที่กำหนดไว้ในระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัท พ.ศ. 2561 และที่แก้ไขเพิ่มเติมมาใช้บังคับโดยอนุโลม

 ข้อ 7 ผู้ประกอบการและผู้แทน ต้องรับผิดชอบและยินยอมผูกพันตามเนื้อหาหรือข้อมูลที่เกิดขึ้นจากการลงลายมือชื่อ และต้องไม่นำวิธีการลงลายมือชื่อไปใช้ผิดวัตถุประสงค์หรือผิดข้อตกลงและเงื่อนไขการใช้งาน

**ส่วนที่ 2**

**การขอรับชื่อผู้ใช้และรหัสผ่าน (Username & Password)**

**และการยืนยันตัวตน**

**----------------------**

 ข้อ 8 ให้บุคคลดังต่อไปนี้ ขอรับชื่อผู้ใช้และรหัสผ่าน (Username & Password) เพื่อเข้าทำรายการผ่านระบบจดทะเบียนนิติบุคคลทางอิเล็กทรอนิกส์ (e-Registration) บนเว็บไซต์กรมพัฒนาธุรกิจการค้า (www.dbd.go.th)

(1) กรณีผู้ประกอบการเป็นผู้ยื่นคำขอจดทะเบียนด้วยตนเอง ให้ผู้ประกอบการทุกคนขอรับชื่อผู้ใช้และรหัสผ่าน (Username & Password)

(2) กรณีผู้แทนเป็นผู้ยื่นคำขอจดทะเบียนแทนผู้ประกอบการ ให้ผู้แทนขอรับชื่อผู้ใช้และรหัสผ่าน (Username & Password)

 ข้อ 9 การขอรับชื่อผู้ใช้และรหัสผ่าน (Username & Password) ให้ผู้ประกอบการ ผู้แทน ลงทะเบียน โดยกรอกข้อมูลในคำขอรับชื่อผู้ใช้และรหัสผ่าน (Username & Password) และยอมรับข้อตกลงและเงื่อนไขการขอรับชื่อผู้ใช้และรหัสผ่าน (Username & Password) ตามแบบแนบท้ายระเบียบนี้ ผ่านระบบจดทะเบียนนิติบุคคลทางอิเล็กทรอนิกส์ (e-Registration) ของกรมพัฒนาธุรกิจการค้า ให้ครบถ้วนถูกต้อง แล้วทำการยืนยันตัวตนเพื่อแสดงเจตนารับชื่อผู้ใช้และรหัสผ่าน (Username & Password)

กรณีผู้แทนที่เป็นสามัญสมาชิกหรือสมาชิกวิสามัญแห่งเนติบัณฑิตยสภา ต้องแนบไฟล์หลักฐานการเป็นสมาชิกประกอบคำขอรับชื่อผู้ใช้และรหัสผ่าน (Username & Password) ด้วย

 ข้อ 10 การยืนยันตัวตน มีหลักเกณฑ์ดังนี้

(1) ผู้ประกอบการยืนยันตัวตนโดยวิธีใดวิธีหนึ่งดังต่อไปนี้

(1.1) แสดงตัวต่อหน้าเจ้าหน้าที่ด้วยตนเองพร้อมแสดงบัตรประจำตัวประชาชนที่ยังไม่หมดอายุ กรณีเป็นชาวต่างชาติให้แสดงหนังสือเดินทางหรือบัตรประจำตัวที่ออกโดยส่วนราชการไทยที่ยัง
ไม่หมดอายุ ณ ส่วนจดทะเบียนธุรกิจทางอิเล็กทรอนิกส์ กรมพัฒนาธุรกิจการค้า หรือสำนักงานพัฒนาธุรกิจการค้าเขตทุกแห่งในกรุงเทพมหานคร หรือสำนักงานพาณิชย์จังหวัดทุกจังหวัด หรือสถานที่อื่นใดตามที่
กรมพัฒนาธุรกิจการค้ากำหนด เมื่อเจ้าหน้าที่ตรวจสอบข้อมูลการขอรับชื่อผู้ใช้และรหัสผ่าน (Username & Password) และการยอมรับข้อตกลงและเงื่อนไขการขอรับชื่อผู้ใช้และรหัสผ่าน (Username & Password)
ที่ลงทะเบียนไว้ตามข้อ 9 ถูกต้องแล้ว จะถ่ายภาพผู้แสดงตัวและบัตรประจำตัวหรือหนังสือเดินทางที่นำมาแสดงไว้เป็นหลักฐาน

(1.2) ยืนยันตัวตนผ่านระบบอิเล็กทรอนิกส์ (Electronic Know Your Customer: e-KYC) ด้วยตนเอง ผ่านระบบจดทะเบียนนิติบุคคลทางอิเล็กทรอนิกส์ (e-Registration) เฉพาะกรณีเป็นบุคคลสัญชาติไทย โดยใช้บัตรประจำตัวประชาชนเป็นหลักฐานเท่านั้น

(1.3) ยืนยันตัวตนโดยใช้ใบรับรองอิเล็กทรอนิกส์ที่ได้รับจากผู้ให้บริการออกใบรับรองอิเล็กทรอนิกส์ (Certification Authority: CA) ยื่นผ่านระบบจดทะเบียนนิติบุคคลทางอิเล็กทรอนิกส์ (e-Registration)

(1.4) มอบอำนาจให้บุคคลธรรมดาที่มีสัญชาติไทยเป็นผู้ดำเนินการแทน ซึ่งมีขั้นตอนและต้องยื่นเอกสารหลักฐาน ดังนี้

ก. สั่งพิมพ์ (Print Out) คำขอรับชื่อผู้ใช้และรหัสผ่าน (Username & Password) ที่ลงทะเบียนตามข้อ 9 แล้ว ให้ผู้มอบอำนาจ ผู้รับมอบอำนาจ และพยานอย่างน้อยหนึ่งคนลงลายมือชื่อในเอกสารให้ครบถ้วน พร้อมทั้งแนบสำเนาบัตรประจำตัวประชาชนที่ยังไม่หมดอายุ กรณีเป็นชาวต่างชาติให้แนบสำเนาหนังสือเดินทางหรือบัตรประจำตัวที่ออกโดยส่วนราชการไทยที่ยังไม่หมดอายุของผู้มอบอำนาจซึ่งลงลายมือชื่อรับรองสำเนาถูกต้องเป็นหลักฐานด้วย

ในกรณีข้อมูลคำขอตามข้อ 9 ไม่ถูกต้อง ให้แก้ไขข้อมูลให้ถูกต้องก่อน ห้ามมิให้แก้ไข ตกเติมข้อมูลคำขอที่สั่งพิมพ์ออกมาแล้ว

ข. ผู้รับมอบอำนาจยื่นเอกสารและหลักฐานต่อเจ้าหน้าที่ พร้อมแสดงบัตรประจำตัวประชาชน ณ สถานที่เช่นเดียวกับ (1.1) เมื่อเจ้าหน้าที่ตรวจสอบเอกสารถูกต้องจะทำการถ่ายภาพผู้รับมอบอำนาจและบัตรประจำตัวประชาชนไว้เป็นหลักฐาน

(2) ผู้แทนยืนยันตัวตนโดยวิธีใดวิธีหนึ่ง ตาม (1.1) - (1.3)

ข้อ 11 เมื่อผู้ประกอบการหรือผู้แทน ได้ยืนยันตัวตนตามข้อ 10 และได้รับการอนุมัติแล้ว ระบบจะแจ้งการอนุมัติทางไปรษณีย์อิเล็กทรอนิกส์ (e-mail) เพื่อให้ยืนยันการเปิดใช้งาน (Activate User) ภายใน 30 วัน นับแต่วันที่แจ้ง หากไม่ยืนยันการเปิดใช้งานภายในระยะเวลาดังกล่าว ระบบจะยกเลิกการขอรับชื่อผู้ใช้และรหัสผ่าน (Username & Password) โดยอัตโนมัติ หากประสงค์ขอรับชื่อผู้ใช้และรหัสผ่าน (Username & Password) จะต้องเริ่มกระบวนการขอรับชื่อผู้ใช้และรหัสผ่าน (Username & Password) ใหม่

 ข้อ 12 ชื่อผู้ใช้และรหัสผ่าน (Username & Password) ของผู้แทน สามารถเข้าทำรายการผ่านระบบจดทะเบียนนิติบุคคลทางอิเล็กทรอนิกส์ (e-Registration) ในฐานะผู้ประกอบการได้

**ส่วนที่ 3**

**การแก้ไขเพิ่มเติมข้อมูล สิทธิการเข้าใช้ระบบ**

**และการยกเลิกชื่อผู้ใช้และรหัสผ่าน (Username & Password)**

**----------------------**

 ข้อ 13 เมื่อได้เปิดใช้งาน (Activate User) แล้วหากประสงค์แก้ไขข้อมูลที่ได้ลงทะเบียนไว้ในการขอรับชื่อผู้ใช้และรหัสผ่าน (Username & Password) ให้ดำเนินการผ่านระบบจดทะเบียนนิติบุคคลทางอิเล็กทรอนิกส์ (e-Registration) ได้ทันที

 ข้อ 14 ผู้ที่มีชื่อผู้ใช้และรหัสผ่าน (Username & Password) อยู่แล้ว และมีคุณสมบัติเป็นผู้แทนได้ หากประสงค์จะดำเนินการในฐานะผู้แทน ให้ดำเนินการตามหลักเกณฑ์ดังต่อไปนี้

(1) ผู้แทนประเภท ผู้ทำบัญชี หรือหัวหน้าสำนักงานบัญชีคุณภาพ หรือผู้รับรองลายมือชื่อจดทะเบียนบริษัทมหาชนจำกัด หรือผู้บังคับหลักประกัน หรือผู้สอบบัญชีรับอนุญาต

(1.1) ชื่อผู้ใช้และรหัสผ่าน (Username & Password) ที่ได้ดำเนินการยืนยันตัวตนโดยวิธีแสดงตัวต่อหน้าเจ้าหน้าที่ด้วยตนเองหรือยืนยันตัวตนผ่านระบบอิเล็กทรอนิกส์ (Electronic Know Your Customer : e-KYC) ด้วยตนเอง หรือใช้ใบรับรองอิเล็กทรอนิกส์ที่ได้รับจากผู้ให้บริการออกใบรับรองอิเล็กทรอนิกส์ (Certification Authority : CA เมื่อเลือกประเภทผู้แทน ระบบจะตรวจสอบข้อมูลก่อนเพิ่มสิทธิในฐานะผู้แทนให้โดยไม่ต้องยืนยันตัวตนใหม่

(1.2) ชื่อผู้ใช้และรหัสผ่าน (Username & Password) ที่ได้ดำเนินการยืนยันตัวตนโดยวิธีมอบอำนาจให้ผู้อื่นเป็นผู้ดำเนินการแทน เมื่อเลือกประเภทผู้แทนแล้ว ต้องยืนยันตัวตนใหม่ตามหลักเกณฑ์ที่กำหนดในข้อ 10 (2)

(2) ผู้แทนประเภทสามัญสมาชิกและสมาชิกวิสามัญแห่งเนติบัณฑิตยสภา ต้องแนบไฟล์หลักฐานการเป็นสมาชิกและยืนยันตัวตนใหม่ตามหลักเกณฑ์ที่กำหนดในข้อ 10 (2)

ข้อ 15 ผู้แทนที่มีชื่อผู้ใช้และรหัสผ่าน (Username & Password) แล้ว หากต้องการเปลี่ยนประเภทผู้แทน สามารถเปลี่ยนผ่านระบบได้ทันที โดยไม่ต้องยืนยันตัวตนใหม่ ยกเว้นกรณีประสงค์เปลี่ยนเป็นผู้แทนประเภทสามัญสมาชิกและสมาชิกวิสามัญแห่งเนติบัณฑิตยสภา ให้แนบไฟล์หลักฐานการเป็นสมาชิกและยืนยันตัวตนใหม่ตามหลักเกณฑ์ที่กำหนดในข้อ 10 (2)

 ข้อ 16 ผู้ที่มีชื่อผู้ใช้และรหัสผ่าน (Username & Password) ในฐานะผู้แทนประเภทสามัญสมาชิกและสมาชิกวิสามัญแห่งเนติบัณฑิตยสภาต้องดำเนินการตามหลักเกณฑ์ที่กำหนดในข้อ 14 (๒) ทุกสามปี นับแต่วันที่เปิดใช้งาน (Activate User)

 ข้อ 17 กรณีผู้ประกอบการหรือผู้แทน ไม่สามารถระบุชื่อผู้ใช้และรหัสผ่าน (Username & Password) ในการเข้าระบบจดทะเบียนนิติบุคคลทางอิเล็กทรอนิกส์ (e-Registration) ได้ ให้ดำเนินการดังนี้

(1) จัดทำคำขอตรวจสอบชื่อผู้ใช้และรหัสผ่าน (Username & Password) สำหรับใช้บริการจดทะเบียนนิติบุคคลทางอิเล็กทรอนิกส์ (e-Registration) ซึ่งดาวน์โหลดได้จากเว็บไซต์กรมพัฒนาธุรกิจการค้า (www.dbd.go.th) และ

(2) ยื่นคำขอต่อเจ้าหน้าที่ด้วยตนเอง ณ ส่วนจดทะเบียนธุรกิจทางอิเล็กทรอนิกส์ กรมพัฒนาธุรกิจการค้า หรือสำนักงานพัฒนาธุรกิจการค้าเขตทุกแห่งในกรุงเทพมหานคร หรือสำนักงานพาณิชย์จังหวัดทุกจังหวัด หรือสถานที่อื่นใดตามที่กรมพัฒนาธุรกิจการค้ากำหนด พร้อมแสดงบัตรประจำตัวประชาชนที่ยังไม่หมดอายุ กรณีเป็นชาวต่างชาติให้แสดงหนังสือเดินทางหรือบัตรประจำตัวที่ออกโดยส่วนราชการไทยที่ยังไม่หมดอายุ

เมื่อเจ้าหน้าที่ตรวจสอบแล้ว ให้ลงลายมือชื่อแสดงการเห็นต้นฉบับบัตรประจำตัวประชาชน หรือหนังสือเดินทาง หรือบัตรประจำตัวที่นำมาแสดง และบันทึกอีเมลที่ผู้ประกอบการหรือผู้แทนระบุไว้ในคำขอดังกล่าว เพื่อระบบจะแจ้งชื่อผู้ใช้และรหัสผ่าน (Username & Password) ทางอีเมลไปยังผู้ประกอบการหรือผู้แทน

 ข้อ 18 กรณีผู้ประกอบการหรือผู้แทน ประสงค์ยกเลิกชื่อผู้ใช้และรหัสผ่าน (Username & Password) ในการเข้าระบบจดทะเบียนนิติบุคคลทางอิเล็กทรอนิกส์ (e-Registration) ให้ดำเนินการดังนี้

(1) จัดทำคำขอยกเลิกชื่อผู้ใช้และรหัสผ่าน (Username & Password) สำหรับใช้บริการจดทะเบียนนิติบุคคลทางอิเล็กทรอนิกส์ (e-Registration) ซึ่งดาวน์โหลดได้จากเว็บไซต์กรมพัฒนาธุรกิจการค้า (www.dbd.go.th) และ

(2) ยื่นคำขอต่อเจ้าหน้าที่ด้วยตนเอง ณ ส่วนจดทะเบียนธุรกิจทางอิเล็กทรอนิกส์ กรมพัฒนาธุรกิจการค้า หรือสำนักงานพัฒนาธุรกิจการค้าเขตทุกแห่งในกรุงเทพมหานคร หรือสำนักงานพาณิชย์จังหวัดทุกจังหวัด หรือสถานที่อื่นใดตามที่กรมพัฒนาธุรกิจการค้ากำหนด พร้อมแสดงบัตรประจำตัวประชาชนที่ยังไม่หมดอายุ กรณีเป็นชาวต่างชาติให้แสดงหนังสือเดินทางหรือบัตรประจำตัวที่ออกโดยส่วนราชการไทยที่ยังไม่หมดอายุ

เมื่อเจ้าหน้าที่ตรวจสอบแล้ว ให้ลงลายมือชื่อแสดงการเห็นต้นฉบับบัตรประจำตัวประชาชน หรือหนังสือเดินทาง หรือบัตรประจำตัวที่นำมาแสดง ก่อนบันทึกข้อมูลการยกเลิกลงในระบบ

**ส่วนที่ 4**

**วิธีการยื่นคำขอจดทะเบียน**

**----------------------**

ข้อ 19 การขอจดทะเบียนห้างหุ้นส่วนหรือบริษัทจำกัดผ่านระบบจดทะเบียนนิติบุคคลทางอิเล็กทรอนิกส์ (e-Registration) โดยผู้ประกอบการคนใดคนหนึ่งเป็นผู้ยื่นคำขอจดทะเบียนด้วยตนเอง ให้ดำเนินการตามขั้นตอนและวิธีการ ดังนี้

(1) เข้าระบบจดทะเบียนนิติบุคคลทางอิเล็กทรอนิกส์ (e-Registration) ทางหน้าเว็บไซต์กรมพัฒนาธุรกิจการค้า ([www.dbd.go.th](http://www.dbd.go.th)) และให้เข้าสู่ระบบ (Log in) โดยใช้ชื่อผู้ใช้และรหัสผ่าน (Username & Password) ที่ได้รับตามหมวด 1 ส่วนที่ 2

(2) กรอกข้อมูลการจดทะเบียนในระบบ พร้อมแนบไฟล์เอกสารประกอบการจดทะเบียนตามที่กรมพัฒนาธุรกิจการค้ากำหนด และส่งผ่านระบบให้นายทะเบียนตรวจสอบความถูกต้องครบถ้วนของข้อมูลการจดทะเบียนดังกล่าว

(3) ตรวจสอบผลการพิจารณาของนายทะเบียนผ่านทางระบบหรือทางไปรษณีย์อิเล็กทรอนิกส์ (e-mail) ที่แจ้งไว้ต่อกรมพัฒนาธุรกิจการค้า

(4) ผู้ประกอบการทุกคน ลงลายมือชื่อในคำขอและเอกสารประกอบการจดทะเบียนผ่านทางระบบ โดยใช้ชื่อผู้ใช้และรหัสผ่าน (Username & Password) ที่ได้รับตามหมวด 1 ส่วนที่ 2 และรหัสผ่านแบบใช้ครั้งเดียว (OTP) ที่ระบบส่งให้ทางโทรศัพท์เคลื่อนที่ของผู้ประกอบการตามที่ได้แจ้งไว้

(5) ชำระค่าธรรมเนียมการจดทะเบียน รวมทั้งค่าอากรแสตมป์และค่าใช้จ่ายอื่น ๆ (ถ้ามี) ผ่านช่องทางใดช่องทางหนึ่งดังต่อไปนี้

(5.1) ชำระตามใบนำชำระเงิน (Pay-In Slip) จดทะเบียนนิติบุคคลทางอิเล็กทรอนิกส์ (e-Registration)

(5.2) ชำระผ่านบัตรเดบิต/บัตรเครดิต (Debit Card/Credit Card) ของธนาคาร

(6) รับเอกสารหลักฐานที่เกี่ยวข้องกับการจดทะเบียนซึ่งกรมพัฒนาธุรกิจการค้าจะจัดส่งเป็นไฟล์อิเล็กทรอนิกส์หรือจัดส่งให้ทางไปรษณีย์ด่วนพิเศษ (EMS) แล้วแต่กรณี ตามที่แจ้งความประสงค์ไว้

ข้อ 20 การขอจดทะเบียนห้างหุ้นส่วนหรือบริษัทจำกัดผ่านระบบจดทะเบียนนิติบุคคลทางอิเล็กทรอนิกส์ (e-Registration) โดยผู้แทนเป็นผู้ยื่นคำขอ ให้ดำเนินการตามขั้นตอนและวิธีการ ดังนี้

(1) เข้าระบบจดทะเบียนนิติบุคคลทางอิเล็กทรอนิกส์ (e-Registration) ทางหน้าเว็บไซต์กรมพัฒนาธุรกิจการค้า ([www.dbd.go.th](http://www.dbd.go.th)) และให้เข้าสู่ระบบ (Log in) โดยใช้ชื่อผู้ใช้และรหัสผ่าน (Username & Password) ที่ได้รับตามหมวด 1 ส่วนที่ 2

(2) กรอกข้อมูลการจดทะเบียนในระบบ พร้อมแนบไฟล์เอกสารประกอบการจดทะเบียนตามที่กรมพัฒนาธุรกิจการค้ากำหนด และส่งผ่านระบบ ให้นายทะเบียนตรวจสอบความถูกต้องครบถ้วนของข้อมูลการจดทะเบียนดังกล่าว

(3) ตรวจสอบผลการพิจารณาของนายทะเบียนผ่านทางระบบหรือทางไปรษณีย์อิเล็กทรอนิกส์ (e-mail) ที่แจ้งไว้ต่อกรมพัฒนาธุรกิจการค้า

(4) ให้ผู้ประกอบการตรวจสอบข้อมูลการจดทะเบียนและเอกสารประกอบการจดทะเบียนในจดหมายอิเล็กทรอนิกส์ (e-mail) ที่ผู้แทนให้ไว้ ว่าถูกต้องครบถ้วนตามความประสงค์แล้วลงลายมือชื่อโดยยืนยันตัวตนตามขั้นตอนที่ระบบกำหนด

(5) เมื่อนายทะเบียนอนุมัติการลงลายมือชื่อของผู้ประกอบการแล้ว ให้ผู้แทนลงลายมือชื่อโดยใช้ชื่อผู้ใช้และรหัสผ่าน (Username & Password) ผ่านระบบ เพื่อรับรองว่าคำขอจดทะเบียนเป็นไปตามความประสงค์ของผู้ประกอบ รวมถึงรับรองว่าได้มีการแสดงตัวเพื่อลงลายมือชื่อของผู้ที่เกี่ยวข้องแล้ว

(6) ชำระค่าธรรมเนียมการจดทะเบียน รวมทั้งค่าอากรแสตมป์และค่าใช้จ่ายอื่น ๆ (ถ้ามี) ผ่านช่องทางใดช่องทางหนึ่งดังต่อไปนี้

(6.1) ชำระตามใบนำชำระเงิน (Pay-In Slip) จดทะเบียนนิติบุคคลทางอิเล็กทรอนิกส์ (e-Registration)

(6.2) บัตรเดบิต/บัตรเครดิต (Debit Card/Credit Card) ของธนาคาร

(7) รับเอกสารหลักฐานที่เกี่ยวข้องกับการจดทะเบียนซึ่งกรมพัฒนาธุรกิจการค้าจะจัดส่งเป็นไฟล์อิเล็กทรอนิกส์หรือจัดส่งให้ทางไปรษณีย์ด่วนพิเศษ (EMS) แล้วแต่กรณี ตามที่แจ้งความประสงค์ไว้

ข้อ 21 คำขอจดทะเบียนของห้างหุ้นส่วนหรือบริษัทจำกัด ดังต่อไปนี้ ห้ามมิให้ยื่นขอจดทะเบียนผ่านระบบจดทะเบียนนิติบุคคลทางอิเล็กทรอนิกส์ (e-Registration)

(1) มีวัตถุที่ประสงค์ประกอบกิจการจำหน่ายสลากกินแบ่งรัฐบาล

(2) ศาลมีคำพิพากษาหรือคำสั่งให้พิทักษ์ทรัพย์ ล้มละลาย หรือฟื้นฟูกิจการ

(3) จดทะเบียนตราประทับห้างหุ้นส่วนหรือบริษัทจำกัดมากกว่าหนึ่งดวง

(4) มีการโต้แย้งคัดค้านการขอจดทะเบียน

(5) คำขอที่ระบุผู้ลงลายมือชื่อผู้ขอจดทะเบียนไม่เป็นไปตามอำนาจที่จดทะเบียนไว้

 ข้อ 22 คำขอจดทะเบียนห้างหุ้นส่วนและบริษัทจำกัดที่ยื่นผ่านระบบจดทะเบียนนิติบุคคลทางอิเล็กทรอนิกส์ (e-Registration) นั้น ให้ถือว่ามีผลเป็นการยื่นคำขอจดทะเบียนต่อนายทะเบียน เมื่อผู้ประกอบการ หรือผู้แทนแล้วแต่กรณี ได้ดำเนินการส่งคำขอจดทะเบียนผ่านระบบ

**ส่วนที่ 5**

**ข้อมูลและเอกสารที่ใช้ในการจดทะเบียนห้างหุ้นส่วนและบริษัทจำกัด**

**----------------------**

 ข้อ 23 การจดทะเบียนห้างหุ้นส่วนหรือบริษัทจำกัดผ่านระบบจดทะเบียนนิติบุคคลทางอิเล็กทรอนิกส์ (e-Registration) ให้กรอกข้อมูลพร้อมแนบไฟล์เอกสารประกอบการจดทะเบียนตามประเภทการจดทะเบียนที่กำหนดแนบท้ายระเบียบนี้

ไฟล์เอกสารประกอบการจดทะเบียน ต้องมีความชัดเจน โดยมีขนาด และรูปแบบเป็นไปตามค่ามาตรฐานที่ระบบกำหนด

 ข้อ 24 บรรดาข้อมูล คำขอ รายการจดทะเบียน เอกสารประกอบรายการจดทะเบียนและเอกสารประกอบการจดทะเบียนที่ได้กรอกผ่านระบบจดทะเบียนนิติบุคคลทางอิเล็กทรอนิกส์ (e-Registration) เมื่อผ่านการตรวจพิจารณาแล้ว ระบบจะสร้าง (Generate) ข้อมูลเป็นรูปภาพตามแบบแสดงรายละเอียดและสาระสำคัญของข้อมูลการจดทะเบียนตามที่แนบท้ายระเบียบนี้ และจัดเก็บในระบบจดทะเบียนนิติบุคคลเมื่อรับจดทะเบียนแล้ว

**หมวด 2**

**การจดทะเบียนหนังสือบริคณห์สนธิ การจดทะเบียนจัดตั้งและแก้ไขเพิ่มเติมห้างหุ้นส่วนและบริษัทจำกัด**

**----------------------**

ข้อ 2๕ คำขอจดทะเบียนห้างหุ้นส่วน ให้ถือว่าเป็นการกระทำตามอำนาจและมีผลผูกพันห้างหุ้นส่วนเมื่อ

(1) การขอจดทะเบียนจัดตั้งห้างหุ้นส่วน ลงลายมือชื่อโดยหุ้นส่วนผู้จัดการผู้มีอำนาจตามที่ได้ยื่นขอจดทะเบียน

(2) การขอจดทะเบียนแก้ไขเพิ่มเติมห้างหุ้นส่วน ลงลายมือชื่อโดยหุ้นส่วนผู้จัดการผู้มีอำนาจตามที่จดทะเบียนไว้

 ข้อ 2๖ หนังสือบริคณห์สนธิที่ได้จัดทำขึ้นผ่านระบบจดทะเบียนนิติบุคคลทางอิเล็กทรอนิกส์ (e-Registration) ผู้เริ่มก่อการต้องลงลายมือชื่อ

ข้อ 2๗ คำขอจดทะเบียนบริษัทจำกัด ให้ถือว่าเป็นการกระทำตามอำนาจและมีผลผูกพันบริษัทเมื่อ

(1) การขอจดทะเบียนจัดตั้งบริษัทจำกัด หรือ การขอจดทะเบียนหนังสือบริคณห์สนธิและจดทะเบียนบริษัทพร้อมกันภายในวันเดียวกัน ลงลายมือชื่อโดยกรรมการผู้มีอำนาจตามที่ได้ยื่นขอจดทะเบียน

(2) การจดทะเบียนแก้ไขเพิ่มเติมบริษัทจำกัด ลงลายมือชื่อโดยกรรมการผู้มีอำนาจตามที่จดทะเบียนไว้

**หมวด 3**

**การจดทะเบียนเลิกและเสร็จการชำระบัญชี**

----------------------

ข้อ ๒๘ คำขอจดทะเบียนเลิกและอำนาจของผู้ชำระบัญชีห้างหุ้นส่วนหรือบริษัทจำกัด ให้ผู้ชำระบัญชีตามอำนาจที่ขอจดทะเบียนเป็นผู้ลงลายมือชื่อ

คำขอจดทะเบียนที่ยื่นภายหลังจดทะเบียนเลิก และคำขอจดทะเบียนเสร็จการชำระบัญชีห้างหุ้นส่วนหรือบริษัทจำกัด ให้ผู้ชำระบัญชีตามอำนาจที่จดทะเบียนไว้เป็นผู้ลงลายมือชื่อ

**หมวด 4**

**การถอนและการจำหน่ายคำขอจดทะเบียน**

----------------------

ข้อ ๒๙ คำขอจดทะเบียนห้างหุ้นส่วนหรือบริษัทจำกัดที่นายทะเบียนได้ตรวจพิจารณาและมีคำสั่งอย่างใดอย่างหนึ่งแล้ว ให้ผู้ขอจดทะเบียนดำเนินการตามคำสั่งให้เสร็จสิ้นภายในสองเดือนนับแต่วันที่มีคำสั่งในคำขอนั้น หากผู้ขอจดทะเบียนไม่ปฏิบัติตามคำสั่งดังกล่าวของนายทะเบียนให้จำหน่ายคำขอออกจากสารบบ

**บทเฉพาะกาล**

----------------------

ข้อ 30 ผู้ที่มีชื่อผู้ใช้และรหัสผ่าน (Username & Password) ที่ได้ขอไว้ก่อน ระเบียบฯ ฉบับนี้ใช้บังคับ ให้สามารถยื่นคำขอจดทะเบียนผ่านระบบจดทะเบียนนิติบุคคลทางอิเล็กทรอนิกส์ (e-Registration) ในฐานะผู้ประกอบการได้

 ข้อ 31 บรรดาคำขอจดทะเบียนซึ่งได้ยื่นขอจดทะเบียนไว้ก่อนวันที่ระเบียบนี้ใช้บังคับ ให้เป็นไปตามระเบียบที่ใช้บังคับอยู่ในขณะที่ยื่นคำขอจดทะเบียนนั้น

 ข้อ 32 คำขอจดทะเบียนตามข้อ 31 ที่นายทะเบียนได้ตรวจพิจารณาและมีคำสั่งอย่างหนึ่งอย่างใดแล้วก่อนวันที่ระเบียบนี้ใช้บังคับ ถ้าผู้ขอจดทะเบียนมิได้ดำเนินการตามคำสั่งของนายทะเบียนให้เสร็จสิ้นภายในสองเดือนนับแต่วันที่ระเบียบนี้ใช้บังคับ นายทะเบียนจะจำหน่ายคำขอจดทะเบียนนั้นออกจากสารบบ

 ประกาศ ณ วันที่ ๒ มีนาคม พ.ศ. 2564

ทศพล ทังสุบุตร

อธิบดีกรมพัฒนาธุรกิจการค้า

นายทะเบียนกลาง

- รายละเอียดข้อมูลและเอกสารประกอบการจดทะเบียนตามประเภทการจดทะเบียนแนบท้ายระเบียบสำนักงานทะเบียนหุ้นส่วนบริษัทกลางว่าด้วยการจดทะเบียนห้างหุ้นส่วนและบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. ๒๕6๔ (ดูข้อมูลจากเอกสารภาพ)

- แบบแนบท้ายระเบียบสำนักงานทะเบียนหุ้นส่วนบริษัทกลาง ว่าด้วยการจดทะเบียนห้างหุ้นส่วนและบริษัท ผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. ๒๕6๔ (ดูข้อมูลจากเอกสารภาพ)

- แบบแสดงรายละเอียดและสาระสำคัญของข้อมูลการจดทะเบียนแนบท้ายระเบียบสำนักงานทะเบียนหุ้นส่วนบริษัทผ่านระบบจดทะเบียนนิติบุคคลทางอิเล็กทรอนิกส์ (e-Registration) พ.ศ. ๒๕6๔ (ดูข้อมูลจากเอกสารภาพ)